Miodrag Bata Sokić

**Miodrag Bata Sokić** (Užice, 1952) je muzičar i informatičar.

## Biografija
Miodrag Bata Sokić je rođen u Užicu, 27. jula 1952. godine. Porodica se ubrzo seli u Čačak, gde on završava osnovnu školu i nižu muzičku školu, odsek klavir. Već sa 14 godina u sedmom razredu, sa drugovima osniva VIS „Dečaci sa Morave”, ali ubrzo zatim seli se u Beograd i završava Matematičku gimnaziju, a zatim i studije matematike na Prirodnom Matematičkom Fakultetu u Beogradu.

Sa 16 godina osniva grupu „Senke”, pa zatim grupu „Bumerang”, sa kojima svira tada veoma popularne igranke u Beogradu. Kao student, radi i kao studijski muzičar snimajući za Radio Beograd (bas) i član je renomiranih estradnih orkestara „Singidunum” i „Svetomir Šešić”, sa kojima je obišao celu tadašnju Jugoslaviju, prateći tadašnje najveće narodne i zabavne pevače.

Početkom 1976. godine, sreće svog zemljaka iz Čačka Boru Đorđevića i pridružuje se njegovoj tek osnovanoj akustičarskoj grupi "Suncokret", sa kojom ostvaruje velike uspehe (više singlova i jedini (kultni) album „Moje bube” (na listi 100 najuspešnijih albuma u Jugoslaviji) i veliki broj nastupa, od kojih su najznačajniji: dva nastupa na Omladinskom festivalu u Subotici (1976, 1977), BUM festival u Beogradu (1976), BUM festivali u Novom Sadu (1977, 1978.) i nastup na Stadionu JNA pred 70.000 posetilaca (Koncert Bijelog dugmeta, 1978). Grupa Suncokret je 1977. proglašena za najbolju akustičarsku grupu u Jugoslaviji.

Krajem 1977. Miodrag odlazi u vojsku, a po povratku nastavlja rad sa „Suncokretom”, bez Bore Đorđevića koji je u međuvremenu napustio grupu i osnovao Riblju čorbu. U grupi je (ne i jedini) bio zadužen za bas, klavijature, tekstove i kompozicije, a najviše za aranžmane („Prvi sneg”, „Karamustafa”). „Suncokret” se raspada početkom 1980. godine.

Iste godine, Miodrag osniva novu grupu „Vruć vetar”, sa kojom izdaje tri singla ("Ona se meni i njenu ruga", "Stisni malo zube", „Usmeren đak”) i album „Usmeren đak”.

Najznačajniji trenutak u karijeri Vrućeg vetra je koncert u SKC-u u Beogradu, juna 1980, na kome su se prvi put, pored Vrućeg vetra, pred širom beogradskom publikom pojavili Šarlo akrobata, Idoli, Električni orgazam i još 15-tak tada neafirmisanih novotalasnih bendova. Danas je potpuno nepoznata činjenica da je ovaj istorijski koncert organizovao Bata Sokić. Koncert je trebalo da održi samo "Vruć vetar", ali je „pala” ideja da bi trebalo da se pruži prilika i drugim grupama.

Grupa „Vruć vetar” se raspada 1982. godine, posle tri izdata singla i jednog albuma.

Kasnije, Miodrag se posvećuje pozivu profesora matematike, kibernetike, statistike i informatike. Provodi radni vek najviše u Prvoj beogradskoj gimnaziji. U poslednje vreme bavi se sindikalnim radom u prosveti i informisanjem. Predsednik je Foruma beogradskih gimnazija i glavni i odgovorni urednik istoimenog časopisa, koji se distribuiše u sve gimnazije Srbije.

Kao pedagog i predsednik Foruma beogradskih gimnazija Miodrag se aktivno bori i zalaže za unapređenje obrazovnog sistema u Srbiji kroz bolju zakonsku regulativu obrazovanja, više državnog ulaganja u obrazovanje, bolju selekciju nastavničkog kadra u srednjim školama, te za iskorenje korupcije kod zapošljavanja, pri proveri znanja učenika, te nezakonitih posega škole u džepove roditelja učenika. Ukazuje na upotrebu moderne tehnologije pri varanju na testovima znanja i odgovornosti roditelja za uspeh i vladanje učenika u srednjim školama 

Muzičari sa kojima je najviše sarađivao: Bora Đorđević, Nenad Božić, Dušan Duda Bezuha, Enco Lesić, Snežana Jandrlić, Gorica Popović, Bilja Krstić, Vladimir Golubović, Zoran Tutić, Savo Bojić. Najpoznatije kompozicije: "Tekla voda", "Oglas", "Čovek koga znam", "Usmeren đak", "Ona se meni i njemu ruga".

## Diskografija
### Albumi
* "Moje bube"/ ("Suncokret", 1977)
* "Usmeren đak"/ ("Vruć vetar", 1982)

### Singlovi
* "Gde ćeš biti, lepa Kejo" / "Pusto more, pusti vali" ("Suncokret", 1976)
* "Rock 'n' Roll duku duku" / "Gili gili bluz" ("Suncokret", 1976)
* "Oj, nevene" / "Tekla voda" ("Suncokret", 1976)
* "Imam pesmu za sve ljude" / "Čovek koga znam" ("Suncokret", 1978)
* "Dlakavo čudo" / "Noćna ptica" ("Suncokret", 1979)
* "Sviće novi dan" / "Tvoja mama gunđa protiv mene" ("Suncokret", 1979)
* "Ona se meni i njemu ruga" / "Moj otac je sve na vreme" ("Vruć vetar", 1980)
* "Stisni malo zube" / "Ti nisi više u fazonu" ("Vruć vetar", 1981)
* "Usmeren đak" / "To je za odlikaše" ("Vruć vetar", 1982)

## Veliki muzički događaji
### Sa grupom "Suncokret"
*1976. Hit parada - "Oj, nevene"
*1976. Omladinski festival Subotica - "Gde ćeš biti lepa Kejo"
*1976. Beogradsko proleće - "Pusto more, pusti vali"
*1976. Beogradski sabor - "Tekla voda"
*1976. BUM Festival, Beograd
*1977. Omladinski festival Subotica
*1977. Studio M, Novi Sad
*1978. Vaš šlager sezone, Sarajevo
*1978. BUM Festival, Novi Sad

### Sa grupom "Vruć vetar"
*1980. Novi talas, Studentski kulturni centar, Beograd
*1980. Koncert Bijelog dugmeta na Stadionu JNA, Beograd
*1980. "Vruć vetar" i "Idoli", Kulušić, Zagreb
*1981. Koncert Iron Maiden i Bijelog dugmeta na Hipodromu, Beograd

## Reference

## Vanjske veze
* „Grupa Suncokret - Bata Sokić: Zašto smo se razišli... i druge priče (1980)“, razgovarao Petar Luković, *[[Džuboks]]*, Beograd, jun 1980.